Predkladacia správa

Návrh zákona o výkone väzby a zmene a doplnení niektorých zákonov vypracovalo Ministerstvo spravodlivosti SR podľa Plánu legislatívnych úloh vlády SR na rok 2005. Predložený návrh zákona nadväzuje na vypracovanie a legislatívny proces ohľadom rekodifikovaných návrhov nových trestných kódexov – Trestného zákona a Trestného poriadku, ktoré sú predmetom prerokovávania májovej schôdze Národnej rady SR.

Návrh zákona upravuje spôsob výkonu väzby obvinených v trestnom konaní, práva a povinnosti obvinených vo výkone väzby, ako aj dozor a kontrolu nad výkonom väzby.

Základnými cieľmi návrhu zákona je zabezpečiť:
1.	širšiu ochranu práv obvineného vo väzbe,
2.	zaobchádzanie s obvineným tak, aby výkon väzby nebol vnímaný ako sankčný, ale výlučne zaisťovací inštitút na účely trestného konania,
3.	podmienky na reálnejšie uplatňovanie prezumpcie neviny a ďalšiu humanizáciou výkonu väzby s dôrazom na zásadu, že obvineného možno obmedziť len vo výkone tých práv, ktoré sa vzhľadom na výkon väzby nemôžu uplatniť,
4.	vytvorenie systému výkonu väzby porovnateľný s európskym štandardom, rešpektujúci príslušné medzinárodné konvencie,
5.	vytvorenie reálne právne, ekonomické, personálne podmienky na ďalšie prehlbovanie humánneho a ústretového prístupu k obvinenému využívajúc pritom účinné moderné prístupy,
6.	podmienky pre účinnú kontrolu výkonu väzby orgánmi nezávislými od správy väzenstva.

Návrh zákona má dopad na verejné financie a zamestnanosť tak, ako je uvedený v dôvodovej správe v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. Ministerstvo spravodlivosti SR si uplatňuje vyčíslené finančné dôsledky v rámci priorít návrhu rozpočtu verejnej správy na roky 2006 až 2008. Ministerstvo spravodlivosti SR, resp. Zbor väzenskej a justičnej stráže si uplatňuje iba tie požiadavky, ktoré nie je možné zabezpečiť prehodnotením vnútorných personálnych, vecných a finančných kapacít v rámci schválených limitov rozpočtu verejnej správy na roky 2005 až 2007.

Návrh zákona bol predložený na riadne medzirezortné pripomienkové konanie. Zásadné pripomienky k návrhu zákona uplatnili: podpredseda vlády pre európske záležitosti, ľudské práva a menšiny, Ministerstvo financií SR, Ministerstvo práce, sociálnych vecí a rodiny SR, Generálna prokuratúra SR, Národná banka Slovenska, Slovenská advokátska komora a Úrad pre verejné obstarávanie. Všetky zásadné rozpory boli odstránené s výnimkou dvoch pripomienok Slovenskej advokátskej komory, ktoré sa nepodarilo odstrániť ani rokovaním podpredsedu vlády a ministra spravodlivosti s predsedom Slovenskej advokátskej komory – ide o pripomienky k § 8 a § 9 (bližšie vo vyhodnotení medzirezortného pripomienkového konania).

Návrh zákona sa teda predkladá na rokovanie vlády s rozporom so Slovenskou advokátskou komorou.

Návrh zákona bol predmetom rokovania Legislatívnej rady vlády SR dňa 17.5.2005, jej pripomienky boli do návrhu zákona zapracované.